Sir Clive steeds ongelukkig met Rassie | Maroela Media
Sir Clive steeds ongelukkig met Rassie
Rassie Erasmus langs die veld gedurende die tweede toets. Foto: Phill Magakoe/AFP.
"Hopeloos te laat, Wêreldrugby," is wat sir Clive Woodward in sy jongste rubriek vir die Daily Mail skryf.
Volgens die voormalige Engeland-afrigter, wat in 2003 die Webb Ellis-trofee saam met Jonny Wilkinson en kie. omhoog gehou het, het Wêreldrugby te laat op Rassie Erasmus se berugte video reageer.
SA Rugby (Saru) se direkteur van rugby het verlede Donderdag 'n video van 62 minute uitgereik waar hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is en daar nie genoegsame respek aan die Bokke, en veral nie aan die Bokkaptein, Siya Kolisi, betoon is nie.
Woodward skryf dat die video teen die tyd "ou nuus" is en dat die internasionale rugbybeheerliggaam eerder op Erasmus se teenwoordigheid langs die veld moet konsentreer.
Sir Clive Woodward. (Foto Twitter @rugbyincanada)
Die Springbok-meesterbrein se waterkaskenades het al 'n paar ondersteuners van die Britse en Ierse Leeus warm onder die kraag gehad. 'n Sarkastiese Warren Gatland het Erasmus onder meer aangeraai om net 'n bottel water te onthou wanneer hy nader draf om die spelers se dors op die veld te les.
En Woodward hou ook niks daarvan nie.
"Wêreldrugby moet eerder na sy intimiderende teenwoordigheid langs die veld kyk," het Woodward geskryf.
Volgens die 65-jarige Engelsman kan Erasmus se wateraandra-pligte 'n invloed op 'n skeidsregter se vertoning hê.
"Hy is immers dieselfde tyd op die veld as hulle wanneer hulle belangrike besluite moet neem. Hy doen dit al sedert die wedstryd tussen die SA A-span en die Leeus en Wêreldrugby moes toe al sy stem dik gemaak het," het Woodward gekla.
Die voormalige Ierse skeidsregter, Alain Rolland, het vantevore ook sy ontevredenheid oor die stand van sake uitgespreek.
"Dit sal egter moeilik wees om Erasmus te keer want tegnies gesproke breek die Springbokke nie een van Wêreldrugby se regulasies nie," het Rolland egter toegegee.
Vaskop of loskop, Nyakane sal sy bes gee
Dalk moet iemand vir die Sir sê dat in die geweste beteken "Sir" nie veel nie…..England het wel die wereldbeker gewen onder sy afrigting maar sy rekord met B&IL is pateties nul uit drie toetse gewen teen NZ 2005.
Cry me a river!!!!! Net omdat hulle nie daaraan gedink het toe hulle afrigters was nie, nou kritiseer hulle vir Rassie
Ek dink dié paloeka moet Rassie as MENEER aanspreek as hy na hom verwys.
Sal altyd iets uitgrawe om oor te kla, begin om mense te prys vir hulle rolle dan kry jy dalk bietjie respek by die mense.